Уч авлод учрашуви...\nВатанимиз мустақиллигининг 30 йиллиги арафасида «Янги Ўзбекистонда эркин ва фаровон яшайлик!» деган эзгу ғоя асосида ўтказилаётган анжуман навоийликларни ҳам шукуҳли муҳитда бирлаштирди.\nУчрашувда ёши улуғ отахон ва онахонларимиз ҳаёти ва меҳнат фаолияти давомида тўплаган бой тажрибаси, ёшлик давридаги ўзига хос қийинчиликлар, меҳнат палласидаги машаққатлар, ниҳоят нуронийлик пайтида кўрсатилаётган ҳурмат-эҳтиром ҳақида ўз дил сўзларини, самимий фикрларини билдирди.\nЭл-юрт равнақи йўлида мамлакатимиз раҳбарига яқин кўмакчи, камарбаста бўлиш лозимлиги уч авлодга мансуб юртдошларимиз ўртасида кечган самимий суҳбатлар бош мавзусига айланди.\nШу маънода, хайрли тадбир иштирокчилари авваламбор вилоят марказида ташкил этилган Алишер Навоий номидаги хиёбонда бўлиб, улуғ мутафаккир ҳайкали пойига гулчамбар қўйди.\nЯқин-яқингача янтоқ босиб, қаровсиз ва хароба бўлган мазкур ҳудуд бугунги кунда ободликка юз тутгани, Навоий бобомиз орзусидаги каби сўлим масканга айланганидан ёш-у қарининг қалбида ўзгача ғурур ва ҳавас уйғонди.\nЯнги Ўзбекистон манзарасини ёрқин рангларда ифода этадиган кўча ва хиёбонлар, замонавий уй-жойлар, турли ижтимоий объектлар билан танишувларнинг ҳар бири олам-олам таассуротлар уйғотди.\nМамлакатимизнинг бошқа ҳудуди ёки хориждан Навоийга келадиган меҳмон борки, албатта Нурота туманидаги «Чашма» тарихий-меъморий мажмуасини зиёрат қилишга ҳаракат қилади. Навоийлик уч авлод вакиллари ҳам ана шу эзгу анъанага биноан мазкур табаррук масканда бўлиб, бу ерда мангу қўним топган аждодлар хотирасини ёдга олишди.\nСир эмас, авваллари маълум муддат ушбу қадамжо эътиборга муҳтож бўлиб қолган эди. Давлатимиз раҳбари 2017 йилда вилоятга ташрифи доирасида Нурота туманида бўлиб, Чашма атрофида истиқомат қилувчи маҳаллий аҳоли вакиллари билан мулоқоти давомида ушбу зиёратгоҳнинг асл қиёфасини сақлаган ҳолда, уни реставрация қилиш, унинг атрофида зиёратчилар учун қулайликлар яратиш, замонавий меҳмонхоналар, савдо расталари барпо этиш бўйича тегишли топшириқ ва кўрсатмалар берган эди. Шундан кейин қисқа фурсат ичида «Чашма» мажмуаси таниб бўлмас даражада ўзгарди, чирой очиб, одамнинг ҳавасини тортадиган гўзал масканга айланди. Мажмуа кейинги йилларда халқаро даражадаги кўплаб нуфузли маънавий-маърифий тадбирларга ҳам мезбон бўлди.\nМажмуада ана шу мазмунда кечган мулоқотлар барча иштирокчилар, айниқса, униб-ўсиб келаётган ёшлар хотирасида ўчмас из қолдирди.\nНавоийликлар ҳар гал Президентимизнинг вилоятга ташрифини интизорлик билан кутишади. Негаки, давлатимиз раҳбари ҳар бир ташрифида ҳудуд географияси, иқлим шароити ва иқтисодий салоҳиятидан келиб чиқиб, ҳеч ким кутмаган, хаёлига ҳам келмаган янгидан-янги инновацион ғоя ва истиқболли лойиҳаларни ҳаётга татбиқ этиш учун пойдевор яратади.\nБу эса вилоят аҳлига катта руҳ, катта шижоат бағишлайди. Хусусан, 2019 йилги ташриф доирасида Нурота тумани таркибидаги Ғозғон қўрғонига вилоят бўйсунувидаги шаҳар мақомини бериш таклифи илгари сурилгани ғозғонликлар ҳаётида унутилмас воқеа сифатида муҳрланди. Яхши биласиз, бир пайтлар Ғозғон ўзининг ер ости бойликлари билан жаҳонга юз тутган эди. Айниқса, мармар ва гранит плиталари ишлаб чиқаришда дунёнинг унча-мунча корхонаси баҳслаша олмас эди.\nКўп йиллар ҳудуд эътибордан четда қолганлиги сабабли бу каби лойиҳалар инқирозга юз тутди. Ишлаб чиқариш корхоналари тақдири билан ҳеч ким қизиқмай қўйди. Шавкат Мирзиёевнинг юксак эътибори билан Ғозғонда янгича ҳаёт, янгича тараққиёт саҳифалари юз оча бошлади. Ҳудудда азалдан сангтарошлик ва тоштарошлик ҳунари мавжуд бўлгани боис эндиликда тадбиркорлик фаолияти сифатида жадал ривожланяпти. Ҳозир Ғозғондаги мармар заводларида кўплаб ёшлар хорижий технологияларни ўз қўллари билан бошқариб, мармар ва гранит плиталари ишлаб чиқариш орқали мамлакат тараққиётига муносиб ҳисса қўшиб келмоқда.\n2019 йилда фаолият бошлаган "Мармаробод" корхонаси ана шундай йирик ишлаб чиқариш қувватларидан бири бўлиб, ҳозир бу ерда ишлаб чиқарилаётган маҳсулотлар нафақат ички бозор эҳтиёжини қаноатлантирмоқда, балки жаҳон бозорида ҳам ўз харидорларини топиб улгурди. Айни чоғда 50 нафардан ортиқ ёшлар бандлиги таъминланган.\nУчрашув иштирокчилари "Мармаробод" корхонаси фаолияти билан танишди.\nКонимех туманидаги экотуризм маркази. Мазкур объект ҳам кейинги йилларда мамлакатимиз нақадар юқори суръатларда ривожланиб бораётгани, янги-янги соҳаларга асос солинаётгани тўғрисида ёрқин таассурот пайдо қилади. Нега деганда, авваллари олис чўл ҳудудларида бу сингари масканларнинг бўлиши ҳақида тасаввур қилиш қийин эди.\nАммо аниқ мақсад ва унга эришишнинг пухта ўйланган тактика ва стратегияси муваффақият калити бўла олади. Мазкур сайёҳлик маркази ҳам мамлакатимизда туризм соҳасига қаратилаётган диққат-эътибор самараси. Бу ерда маҳаллий ва хорижлик сайёҳлар ҳордиқ чиқариши, турли миллат вакилларининг урф-одат ва анъаналари билан яқиндан танишиш мумкин. Чўл минтақаларига хос, минг дардга шифо бўладиган туя сутидан тайёрланган ичимликлардан татиб кўриш мумкин.\nУзоқ ҳудудларда бу каби хизмат кўрсатиш турларининг кенгайиб бораётгани нафақат туристик салоҳиятнинг ошиши, шу билан бирга, қўшимча иш ўринлари, тадбиркорлар сафи кенгайишига ҳам хизмат қилмоқда. Хуллас, Бир неча йил илгари бийдай дала бўлган ҳудудда барпо этилган замонавий сайёҳлик мажмуаси ўзининг навбатдаги меҳмонларини иззат-икром билан юксак савияда кутиб олди.\nЭлликдан ортиқ миллат ва элат вакиллари истиқотмат қилаётган вилоят маданий ранг-баранглиги, фуқаролар ўртасидаги дўстлик ришталари, аҳил-иноқлик муҳити иштирокчиларни ўзига хос кўтаринки муҳит бағрига олиб кирди.\nОчиқ осмон остида ташкил этилган оқшом нафақат саҳро ўртасидаги рангин фавворалар жилоси билан, балки дилкаш суҳбатлар, хайрли амаллар билан барчанинг хотира дафтарига муҳрланадиган бўлди.\nДавлатимиз раҳбари ташаббуси билан вилоятда ҳаётнинг барча жабҳаларида амалга оширилган ислоҳотлар натижалари, одамларимиз ҳаётида рўй бераётган беқиёс ўзгаришлар ҳақида ҳикоя қилувчи ҳужжатли фильм намойиши орқали навоийликлар ўтган беш йил мобайнида мамлакатимиз, қолаверса, ўз ҳаётида содир бўлган ўзгаришларга яна бир бор таҳлилий назар ташлади.\nЯнги Ўзбекистон тарихининг ўтган беш йили ҳақида ўйласак, янгиланишлар шиддати ва тараққиёт одимидан вақт тезлашгандек туюлади, гўё. Шу қисқа вақт ичида Навоий вилоятида ҳам 30-40 йиллаб ечимини кутиб ётган муаммолар барҳам топди, катта марралар олиниб, одамларни ҳаётдан рози бўлишига қаратилган дастурлар амалга оширилмоқда. Ижтимоий-иқтисодий, қурилиш ва бунёдкорлик, маънавий-маърифий, маданий соҳаларда мисли кўрилмаган ютуқларга эришилмоқда.\nПрезидентимизнинг олис ва чекка, кўпмиллатли аҳоли масканларини ривожлантиришга қаратаётган доимий эътибори, вилоятга ташрифлари чоғида бундай ҳудудларда яшовчи аҳоли вакиллари билан учрашувларда берган топшириқлари туфайли Жузқудуқ, Қулқудуқ, Ўтамурод, Керегетов, Чуя сингари юзлаб қишлоқ ва овуллар қиёфаси, у ерларда яшаётган юртдошларимиз дунёқарашида туб ўзгаришлар рўй берди. Айниқса, бундай ҳудудларда яшовчи ёшлар учун турли соҳаларда алоҳида имтиёзларнинг жорий этилгани улар олдида катта имконият эшикларини очиб бердики, бундан уларнинг миннатдорлиги чексиз, албатта.\nУмуман, «Обод қишлоқ», «Обод маҳалла» дастурлари, бошқа қатор лойиҳалар амалга оширилаётган натижасида вилоятнинг барча шаҳар ва туманларидаги қишлоқ ва маҳаллалар қиёфаси ўзгармоқда, халқнинг розилигига эришилмоқда. Розилик бўлган жойда эса барака, муваффақият бўлади.\nЖонажон Ўзбекистонимизда ҳукм сураётган тинчлик-осойишталик, миллатлараро тотувлик, бағрикенглик муҳитини кўз қорачиғидек асраб-авайлаш, бундай бебаҳо бойликни муттасил мазмунан бойитиб бориш масалалари анжуманда сўзга чиққанлар нутқида, дастурхон атрофидаги гурунгларда, ижро этилган куй-қўшиқ ва рақсларда ҳам алоҳида ажралиб турди.\nОна Ўзбекистон тараққиёти йўлида бир мушт бўлиб, давлатимиз раҳбарига таянч ва суянч бўлиб, яшаш, меҳнат қилиш, келгуси авлодларни шу руҳда камол топтириш муқаддас бурч экани бир овоздан баралла янгради.\nЎзбекистон Қаҳрамонлари, ватанимизнинг бошқа юксак мукофотларига лойиқ кўрилган турли соҳа вакиллари, ибратли ҳаёт йўлини босиб ўтган отахон ва онахонлар, жамоатчиликнинг таниқли намояндалари, ёшлар вакиллари. Уларнинг мана шундай шукуҳли кун, файзли оқшомда бирга кечган онлари, олган олам-олам таассуротлари фотосуратларга муҳрланди.\nЧунки айнан шу кечада барча учун янги марралар белгилаб олинди, Янги Ўзбекистон учун янги ташаббуслар, ғоялар илгари сурилди. Улар эса шубҳасиз реал ҳаётий натижаларга айланиб, юртимизни тараққиётнинг янада баланд чўққиларига олиб чиқишга хизмат қилади.


Xiaomi смартфонларида сифатли суратга олиш учун камерани қандай созлаймиз? - Terabayt.Uz\nXiaomi смартфонларида сифатли суратга олиш учун камерани қандай созлаймиз?\nСмартфонлар ривожланиши билан мобил сураткашлик ҳам кенг тарқалди, аммо телефон орқали ҳамма ҳам яхши суратга тушира олмаслиги табиий ҳол. Расмнинг яхши чиқиши кўп нарсаларга боғлиқ, жумладан қурилманинг камерасига, унинг техник ва дастурий таъминотига, шунингдек, созламаларига ҳам.\nЎҚИНГ: Xiaomi Redmi Note 5a — "Малика"даги энг арзон камерафон!\nҲозирда жуда оммалашиб бораётган Xiaomi смартфонларининг камералари ҳам моделига боғлиқ ҳолда турли жиҳатларига кўра ўзаро фарқ қилиши мумкин. Табиийки, компаниянинг Mi туркумига мансуб флагманлари, бошқа жиҳатлари сингари, камераси билан ҳам кўп ҳолларда Redmi моделларидан устун. Аммо ҳар қандай Xiaomi смартфонида ҳам сифатли суратга олиш учун камерани тўғри созлаш муҳим.\nБугун шу бўйича мутахассисларнинг тавсияларини кўриб чиқамиз. Буларни амалга ошириш учун Xiaomi смартфонингизнинг камерасини очиб, унинг «Созламалар»и – «Настройки»га киринг.\nАгарда смартфонингизга SD-карта қўйган бўлсангиз, камера суратларини сақлаш учун ундан фойдаланганингиз маъқул. Хотира картасининг устунликлари кўп, жумладан – унга минглаб расмларни сиғдириш мумкин. Шулар қатори, камера орқали олинадиган расмларни тўғридан-тўғри SD-картада сақланадиган қилиб созлаб қўйсангиз, бу ҳол туширилаётган суратнинг сифатига ҳам оз бўлса-да ижобий таъсир кўрсатади.\nФотосуратларнинг сифати яхши чиқиши учун олинадиган расм томонларининг ўзаро нисбати («Формат кадра») қандай бўлиши ҳам аҳамият касб этади. Смартфонда расмга туширишда энг мақбул вариант – томонларнинг 3:4 нисбатида бўлишидир.\n«Тасвир сифати» – «Качество изображения»ни танлаганингизда, «Юқори» («Высокое») бандини белгилаб қўяверинг. Шунда смартфонингиз камерани максимал даражада ишга туширади ва расмда тасвирнинг майда деталларигача аниқ кўрсатади.\nТажрибасиз фойдаланувчилар кўпинча ранглар кескинлигини («Резкость» ёки «Четкость») танлашда мутлақо нотўғри йўл тутишади – кескинликни энг юқори даражага кўратиб қўйишади. Аслида эса, фотосуратнинг табиий ва сифатли чиқиши учун бу кўрсаткични «Паст» – «Низкий», ёки ҳатто «Энг паст» – «Самый низкий» қилиб белгилаган маъқул.\nТасвирнинг контрасти («Контрастность») ва рангларнинг тўйинганлиги («Насыщенность») борасида эса ҳеч нимани ўзгартирмай қўяверган маъқул. Буларни «Меъёрий» – «Нормальный» (айрим моделларда «Ўртача» – «Средний» дейилади) даражада қолдириш кифоя.\nЎҚИНГ: Ҳамёнбоп камерафонлар жанги: Xiaomi Mi A1 ва Honor 7X\nАйтиш керакки, юқоридаги тавсиялар ҳамиша ҳам энг яхши сифатдаги суратлар олиш учун эталон бўла олмайди. Смартфон орқали олинадиган расмнинг сифатига таъсир этувчи ташқи омиллар – шароитнинг қанчалик ёритилганлиги, ракурс кабилар ҳам муҳим.\nМасалан, чақноқни қўллаш масаласига эътибор беринг – тунда ёки нимқоронғи хона ичида суратга олишда унинг аҳамияти беқиёс. Аммо кундуз куни, қуёш нурлари етарли бўлган шароитларда чақноқ бефойда, баъзан эса у ҳатто тасвирни ҳаддан зиёд оқартириб юборади.\nШу боис ҳам вазиятга қараб, Xiaomi телефонингиз камераси созламаларини ўзгартиришингиз мумкин.\n#Xiaomi #Android смартфон #маслаҳат #смартфон камераси


Фаоллик бурчимиздир – Сурхон тонги\nБош саҳифа / Жамият / Фаоллик бурчимиздир\nОктябр 3, 2017\tЖамият Изоҳ қолдириш 635 Кўрилди\nЖорий йил 21 апрелда давлатимиз раҳбарининг «Экология ва атроф-муҳитни муҳофаза қилиш соҳасида давлат бошқаруви тизимини такомиллаштириш тўғрисида»ги фармони қабул қилинди. Унга кўра Ўзбекистон Табиатни муҳофаза қилиш давлат қўмитаси Экология ва атроф-муҳитни муҳофаза қилиш давлат қўмитасига айлантирилди. Эндиликда қўмитанинг Қорақалпоғистон Республикасида қўмита, Тошкент шаҳри ва вилоятларда эса бошқармалар фаолият юритади. Уларнинг қошида эса чиқиндиларнинг ҳосил бўлиши, уларни тўплаш, сақлаш, ташиб келиш, утилизация қилиш, қайта ишлаш, кўмиш ва реализация қилиш бўйича назорат инспекциялари ташкил этилади.\nБугунги кунда “Тоза ҳудуд” давлат унитар корхоналари ва шаҳарларда, шунингдек, туман ҳокимликлари ҳузуридаги “Ободонлаштириш” бошқармаларининг чиқиндиларни олиб кетиш бўйича хизмат кўрсатадиган участкалари негизида уларнинг филиаллари ташкил этилмоқда. Бу эса аҳолига қулайлик яратиш билан бирга шаҳарларимиз озодалигига ҳам хизмат қилаяпти. Айниқса, Президентимизнинг жорий йилда қабул қилинган «2017-2021 йилларда маиший чиқиндилар билан боғлиқ ишларни амалга ошириш тизимини тубдан такомиллаштириш ва ривожлантириш чора-тадбирлари тўғрисида»ги қарори мазкур корхоналар фаолиятини самарали йўлга қўйишга хизмат қилаётир. Ушбу қарор ижроси юзасидан Ўзбекистон Республикасининг Маъмурий жавобгарлик тўғрисидаги кодексига ўзгартишлар ҳам киритилмокда. Унга кўра табиатни муҳофаза қилиш талабларини бузганлиги учун жавобгарлик янада кучайтирилади.\nХулоса қилиб айтганда, мамлакатимизда амалга оширилаётган экологик сиёсат табиатнинг алоҳида унсурларини ҳимоя қилишдан экотизимни умумий муҳофазалашга ўтишга, аҳоли яшайдиган муҳитни тўла кафолатлашга йўналтирилган. Агар бу борада олиб борилаётган ишларда фуқароларимиз ҳам фаол қатнашса, ўйлайманки, ўзимиз яшаётган ҳудуд мусаффолигини сақлашга ҳисса қўшган бўламиз.\nОлдинги Навоий ворислари\nКейинги Депутат ташаббуси билан\nГузар фойдаланишга топширилди\nПатронажда тиббий анжомлар бўлмаса


Нидерландияда учар автомобилларга буюртма олина бошланди\n19:26 / 13.02.2017\nНидерландиянинг PAL-V фирмаси ўзи ишлаб чиқарган иккита учар машина моделларини оммавий равишда сота бошлади.\nГолландияликлар учар автомобиллар устидаги ишларни 2009 йилдан бери олиб боришган ва 2012 йилда бу антиқа автомобилнинг илк прототипи тайёр бўлган. Фирма 2017 йилдан серияли ишлаб чиқаришга тайёр бўлган Liberty Pioneer ва Liberty Sport номли моделларига буюртмалар олишни бошлади.\nАвтомобилни яратганларнинг айтишича, уларнинг маҳсулоти бундай техникага қўйиладиган барча хавфсизлик талабларига мувофиқ келади. Илк учар автомобиллар ўз эгаларига 2018 йил охирида етказилади. Бунгача автомобиллар тўлақонли фойдаланиш учун тўлиқ сертификатлаштирилади.\nФирма бош директори Роберт Дингеманс ўз маҳсулоти учун асосий бозорлар сифатида Шимолий Американи эътироф этди. Бу машинага АҚШ, Канада, Мексика ва Бермуд оролларидан буюртмалар олинган.\nНидерландия Учар автомобиль


Ахборот майдонида ҳеч қачон бўш ўрин топилмайди ёки соҳадаги пльюс ва минуслар – Jurnalist\nАхборот майдонида ҳеч қачон бўш ўрин топилмайди ёки соҳадаги пльюс ва минуслар\nR S2019-09-30T07:04:45+00:0030 Sentabr, 2019|Умумий янгиликлар|\nБугунги дунё — ахборот дунёси. Ўзгача ҳаёт тарзи, тезкор ва шиддатли вақт оқими қандай ўтаётганини билмай ҳам қоляпмиз. Бундан ўттиз-қирқ йил аввал одамлар ҳаётини газета-журналларсиз, радио ва телевизорсиз тасаввур қила олмасди. Тонг саҳардан «Матбуот дўкон»лари олди муштарийлар билан тирбанд бўларди. Ўзимиз газетада масъул лавозимда ишласак-да, дам олиш кунлари ўша «киоск»га қараб чопардик.\nЭнди… Ҳаёт тамоман ўзгарди. «Матбуот дўкон»лари олдида одамларни кўрмайсиз ҳисоби. Бекат ва хиёбонлардаги ўриндиқларда, автобус ва метроларда газета ўқиётган ёки қўлида газета ва журнал ушлаган инсонни учратмайсиз. Нега? Нима бўлди? Инсонлар ҳаётга бефарқ бўлиб қолдими? Ёки босма нашрларда одамларни қизиқтирадиган, дунёқарашини, тафаккурини бойитадиган мақолалар чоп этилмаяптими?!\nАхир, ўша йиллар ўзим ҳам газеталарни «Эрталабки маънавий нонушта» деб атагандим. Бу тасаввур балки ўша давр учун тўғридир. Газеталар ўтган асрнинг 80-йиллари охирларида халқнинг чинакам маслаҳатгўйи, энг яқин дўсти ва ахборот манбаига айланганди. Айниқса, «Ўзбекистон адабиёти ва санъати», “Тошкент оқшоми”, “Ёшлик”, «Ёш куч», “Шарқ юлдузи”, “Фан ва турмуш” каби газета-журналларининг ёш авлод, қолаверса, кенг омма онгини шакллантиришдаги ўрни ўзгача бўлган. Улар мустақилликнинг ҳақиқий жарчилари эди. Уларда тезкор хабарлар, жўшқин репортажлар, ўша замон қаҳрамонлари хақида лавҳа ва очерклар, ҳаётдаги муаммоларни қамраб олган танқидий ва таҳлилий мақолалар, фельетонлар бериб бориларди. Босма нашрлар ҳаётнинг барча жабҳаларини қамраб олганди. Республикадаги бирорта янгилик ва воқеа эътибордан четда қолмасди. Уларда чоп этилаётган мақолалар ҳамманинг — оддий фуқародан тортиб, энг катта раҳбарнинг ҳам диққат-эътиборида эди. Танқидга учраган одам ёки ташкилот омон қолмасди. Чунки танқидлар таг-заминан, ҳар томонлама асосланган бўларди. Бош муҳаррирдан тортиб оддий мухбиргача газетачилик масъулиятини чуқур ҳис қилишарди. Айниқса, бош муҳаррирлар газетасида бирор муаммо кўтариб чиқилган мақола чоп этилган бўлади, шу куни тушгача ўзларини қўярга жой тополмасди.\nАйтишларича, ўша даврда «Ўзбекистон адабиёти ва санъати» газетасида бош муҳаррир бўлиб ишлаган таниқли адиб Одил Ёқубов ишдан кетаётганида: «Мен беш йил оловнинг устида ўтириб ишлаётгандай ҳис қилдим ўзимни», деган экан.\nЭнди-чи? Газеталаримиз, умуман матбуот нега бундай ношуд бир аҳволга тушиб қолди. «Олов» эмас, ҳатто бир чўғдай ҳам нафи бўлмаса… Бундай турғунлик, бефарқлик, карахт ҳолат бир кунда ёки бир йилда пайдо бўлгани йўқ. У ўтган йиллар давомида юзага келди. Аввалдан қотиб қолган ички цензура ҳукмронлик қилди. Бу ҳолат айрим нуфузли нашрларда ҳозирги кунда ҳам давом этмоқда. «Газета нашр қилинса бўлди», деган фикр таҳририят раҳбарлари миясига ўрнашиб қолган. Муштарий мутолаа қиладими, йўқми ҳеч қизиқмаяпти. Газеталарни обуначиларга етказиш тизими батамом издан чиққан.\nАвваллари барча марказий нашрлар республиканинг энг узоқ манзилларига ҳам тушгача етказиб берилган бўлса, кейинчалик уларни обуначиларга ҳафталаб кечиктирилган ҳолда олиб бориш ҳолатлари юз бера бошлади. Бундай салбий ҳолатларнинг келиб чиқиши чуқур таҳлил этилмади, таҳририятлар ҳам бефарқ бўлишди. Шу тарзда нашрлар йиллар давомида ўз обрўсини йўқота бориб, жамиятдаги мавқеини энг паст даражага тушириб қўйди.\nАйниқса, жорий йилнинг бошига келиб, мамлакатимизда газета ва журналларнинг адади ачинарли аҳволга тушди. Аксарияти йилнинг иккинчи ярмида фаолиятини тўхтатди.\nАхборот майдонида ҳеч қачон бўш ўрин топилмайди. Қайси бир ҳудудда ахборот тарқатишда сусткашликка йўл қўйилса, ўша ҳудудни бошқа бир ахборот воситаси эгаллаб олади. Бизда ҳам шундай бўлди. Ахборот тарқатишда сусткашликка йўл қўйган газеталар, ҳатто радио ва телевидиниени доғда қолдирган блогерлар пайдо бўлди. Улар ахборот оламини шундай яшин тезлигида эгаллаб олдики, бир зумда ҳамманинг назарини ўзларига жалб қилишди.\nАввалига кўпчилик (жумладан, ўзим ҳам Ж.Р.) блогерларнинг фаолиятига қизиқмади. Уларни “ўйинқароқ болалар-да”, бироз вақт ўтгач, қуйилиб қолишади, деб ўйлади. Лекин улар “қуйилиб” қолишмади. Ахборот майдонига беҳуда чиқишмаганини амалда исботлай бошлашди. Қотиб қолган раҳбарларнинг бошқарув иш услубларини, ноқонуний ҳаракатлари, мансабдор шахсларнинг маънавий қиёфасини, эскича ишлаб бўлмаслигини ошкора фош эта бошлашди. Блогерлар (ҳаммаси ҳам эмас) давлатимиз раҳбарининг жамият бошқарувидаги дадил ислоҳотларига, қарору фармонларига биринчилар қаторида «лаббай» деб жавоб беришди.\nҲозир уларнинг чиқишларини интернет тармоқлари орқали мунтазам кузатиб боряпман. Ҳайратим ошмоқда. Хато-камчиликлари, шошма-шошарликлари кўп, аммо ҳаракатлари дадил, ўзига хос. «Матбуот ва оммавий ахборот воситалари ходимлари»ниг байрам кунида бир гуруҳ блогерларнинг давлат мукофотлари билан тақдирланиши эса кўпчиликнинг уларга бўлган қарашини ўзгартирди.\nТаниқли журналист ва олим Беруний Алимовнинг қуйидаги сўзлари эса фикримни тасдиқлади: «Блогер, ҳалолинг бўлсин! Блогерни «тез ёрдам» машинасига менгзайман. Журналист эса дипломли жарроҳ. Тан оламан профессионал журналист сифатида, аввалига уларни жиним суймаган. Лекин кейинчалик фикрим ўзгарди. Чунки улар жамиятга кераклигини исботлашди».\nХўш, блогерлар ким? Улар ҳақида маълумот олиш учун ўзимизда нашр қилинган «Ўзбекистон энциклопедия»сини, луғатларни ва бошқа китобларни варақладим. Афсуски, ҳеч нима топа олмадим. Ахири, яна интернетга мурожаат қилишимга тўғри келди. У ерда қуйидаги таърифларни ўқидим: “Блог” сўзи инглизча бўлиб, у воқеа-ҳодисаларни қайд этувчи интернет-журнал, интернет-кундалик, онлайн-кундалик каби веб сайтларни англатар экан.\nБлог термини илк бор Йорном Баргер томонидан 1997 йил 17 декабрда тилга олинган. Аммо уни Питер Мерхольц 1999 йилнинг баҳорида «Peterme.com» блогида ҳазил аралаш амалда қўллаган. Эван Уильямс эса «Pura labs» сайтида «Блогер» терминини ишлата бошлаган. Айнан «Pura labs»да «Blogger.com» дунёга келган.\nБлогерлар ҳақида кўп ва хўп гапириш мумкин. Лекин улар ва уларнинг ишлари матбуотнинг, оммавий ахборот воситаларининг ўрнини боса оладими?! Бу борада хориж мутахассислари ўртасида ҳали ҳам бир фикрга келингани йўқ. Баҳс-мунозаралар давом этмоқда. Лекин баҳс-мунозаралар ўз йўлига, бизда улар аллақачон ОАВ да қисман ўз йўналишини эгаллаб бўлишди.\nСоҳада тажриба тўплаган бир журналист сифатида блогерларнинг фаолияти-ни кўриб, таҳлил қилиб, қуйидаги фикрларни билдирмоқчиман.\nБиринчидан, блогер у-бу воқеа ва ҳодисани видеога олиб ёки оддий сўзлар билан ёзиб кенг оммага тарқатадиган шахс, у мутахассис эмас. Блогер мукаммал операторлик маҳоратига эга бўлиши, бўлар-бўлмас тасвирларни видеога туширавермаслиги, оддий ҳаётий этикага риоя қилиши керак. Айтилаётган ёки ёзилаётган ҳар бир сўз, жумла учун жавобгарликни ҳис қилиши лозим. Шошма-шошарлик, бетгачопарлик, бирёқламалик, ноқонуний ҳаракатлар блогерларни ҳалокатга олиб келади. Улар ахборот тарқатиш нақадар масъулиятли вазифа эканини, ижодий ишлигини ҳис қилишлари лозим.\nИккинчидан, блогерлар видеога олиш, суратга тушириш, замонавий дизайн асосида безаш, маҳоратли ёза олиш қобилиятига ҳам эга бўлишлари керак. Бунинг учун маълум даражада тажриба, билим даркор. Шу мақсадда энг кўзга кўринган блогерлардан иборат «Маҳорат мактаби»ини ташкил этса мақсадга молик бўлар эди.\nУчинчидан, блогерлар мутахассис бўлишлари учун, менимча, журналистика мактабида, албатта, ўқишлари керак. Ахборот оламида қонун-қоидаларсиз, журналистика жанрларини билмасдан, фақат видеога олиш ёки овозни ёзиб олиш билан иш битириб бўлмайди. Улар учун Ўзбекистон Журналистика ва оммавий коммуникациялар университетида бўлимлар очиш зарур микин? Ўйлаб кўрилса, яхши бўлар эди.\nБлогерларнинг воқеа-ҳодисага ўзбошимчалик билан аралашуви, манманлик-ка берилиши салбий жараёнлардир. Қуйидаги мисолларга эътибор берса, самарқандлик 33 ёшли блогер Отабек Жўраев 250 млн. сўмга алданган аёлнинг муаммоларини ёритиш жараёнида жиноятчи томонидан болта билан жароҳатланган. Бир ўсмир блогер юриб келаётган поезд йўлига ётиб олиб, автоматик видео ёзувни амалга оширган. Бу ғирт саводсизлик ва маънан калтабинлик эмасми? Қолаверса, блогер дегани, минг бир узр, “Ювилмаган қошиқ каби” ўзини керак нокерак жойга уравергани билан, “Американи кашф қилолмайди”. У аллақачон боболаримиз томонидан кашф қилинган. Шунингдек, одамларни ҳайратлантираман деб ҳеч бир инсоннинг ўзини ва бошқаларни ёмон йўлга бошлашга ҳаққа йўқ. Ўзини блогер ҳисоблаётганларнинг кўпчилиги ўсмирлар ва ҳаётий тажрибаси кам ёшлардир.\nШу ўринда муҳтарам Президентимизнинг «Матбуот ва оммавий ахборот воситалари ходимлари» куни муносабати билан йўллаган табригида алоҳида таъкидлаган қуйидаги сўзларини эсдан чиқармаслигимиз керак: «Айни вақтда барчамиз бир ҳақиқатни унутмаслигимиз зарур: ахборот майдонидаги турли баҳс ва тортишувлар, аввало, ҳаққонийлик ва холислик тамойилларига асосланиши, қонун ва одоб қоидалари доирасида бўлиши, шахсий ғараз ва хусуматга, сохта обрў орттириш усулига айланиб кетмаслиги, инсон шахси ва шаънини таҳқирлашдан йироқ бўлиши, бундай салбий ҳолатларга бизнинг медиа майдонимизда мутлақо ўрин бўлмаслиги керак».\nҚолаверса, блогерлар фаолияти фақат камчиликларни ёритишдан иборат бўлмаслиги лозим. Чунки биз бир заминда яшаяпмиз. Ватан равнақи, халқ фаровонлиги йўлида холис хизматдамиз. Уларга қуйидаги сўзларни алоҳида таъкидлагим келди:\nАлбатта, фаолиятнинг тўғри йўлда бўлиши муваффақият калити. Ҳалқ доимо янгиликларни, хушхабарларни соғиниб кутади. Ҳаёт фақат шов-шувли, муаммоли воқеа-ходисалардан иборат эмас. Ватан қиёфаси ўзгармоқда, мамлакат янгиланмоқда, халқ ўз танлаган йўлидан дадил бормоқда. Буни унутишга, ҳисобга олмасликка эса ҳеч кимнинг ҳаққи йўқ.\nУзлуксиз маънавий тарбия\nIyul 2020 (15)


Ана холос! Таниқли актриса ОТМга киришдаги порахўрликда айбланмоқда\nАҚШ Адлия вазирлиги Йель, Калифорния ва Стэнфорд университетларига киришдаги порахўрлик ҳолатлари фош қилинганини маълум қилди. 50 киши, жумладан актрисалардан Фелесити Хаффман ( Умидсиз уй бекалари ) ва Лори Лафлинга ( Лиқ тўла уй ) нисбатан айблов эълон қилинган, дея хабар берди Meduza.\n"Gazeta.uz"нинг ёзишича, коррупцион схема марказида Уильям Сингер ОТМларга киришга тайёргарлик билан шуғулланувчи компания ҳамда хайрия ташкилотлари раҳбари ўрин олган. Поралар эса унга хайр-эҳсон кўринишида етказиб турилган. Айблов ҳужжатларининг гувоҳлик беришича, Сингер ўз айбини тан олган ва ким билан ишлагани, кимга ёрдам бергани тўғрисида кўрсатма берган.\nАмерика ОТМлари талабаларни қабул қилишда ҳисобга олинувчи SAT ва ACT тестларини топширишдаги қаллобликлар учун ота-оналар 15 74 минг доллар тўлаган. Сингер режасига кўра, болалар ўқишда қийналаётгани баҳонасида имтиҳонларни кечиктиришга эришган, сўнгра улар Техас ёки Калифорниядаги Сингернинг таниш администраторлари бўлган мактаблардан бирини танлашган. Коррупцион ҳалқанинг яна бир иштирокчиси имтиҳон куни тўғри жавобларни берган, тестдан кейин хатоларни тўғрилаган ёхуд унинг ўзи абитуриент учун имтиҳон топширган.\nБаъзида ота-оналарнинг ўзлари, масалан актриса Лори Лафлин ва унинг турмуш ўртоғи Моссимо Жанулли саҳналаштирилган тасвирларни тақдим этган. 2016 2017 йилларда актрисанинг қизлари эшкак эшиш спорти жамоаси аъзоси сифатида Жанубий Калифорния университетига қабул қилинади. Исбот сифатида эса оила қизларининг эшкак эшиш спорти билан шуғулланаётгани тасвирланган фотосуратларни жўнатади. Оила қизларнинг ўқишга киришлари учун Сингернинг ҳисобига 500 минг доллар ўтказиб беради.\nКиритилди: 16:01 14.03.2019. Ўқилди: 4569 марта. Фикрлар сони: 0 та.


Ўзбекистон ҳарбийлари арқон тортишда тенгсиз эканини исботлади (Видео) - Darakchi\nЎзбекистон ҳарбийлари арқон тортишда тенгсиз эканини исботлади (Видео)\nЖАМИЯТ 15.09.2019, 13:17\n“Марказ-2019” стратегик қўмондонлик-штаб ўқуви доирасида ўқув-амалий машқларни бажариш мақсадида ҳарбий хизматчиларимиз Россия мудофаа вазирлигидан жанговар ва ҳарбий техника ҳамда ўқ отиш қуролларини вақтинчалик қабул қилиб олди. Вақтинчалик фойдаланишга олинган қурол-аслаҳа ва техникаларга кунлик техник хизмат кўрсатиб келиняпти. Барча техникаларга Ўзбекистон байроғи ўрнатилди.\nШунингдек, “Донгуз” полигонида Ўзбекистон маданияти куни байрами нишонланди. Ўқувларда иштирок этаётган ҳарбий хизматчилар томонидан ташкил этилган ва миллий ашула ва рақслардан иборат концерт дастури йиғилганларни даврага чорлади. Дала ошхонаси ҳам шу куни ўзининг ҳақиқий қудратини намоён этди. Ўқочда пишган миллий таомимиз – ош ҳамманинг тилида бўлди. “Ўзбеклардек ошни ҳеч ким пишира олмайдида аслида”, – дейишди иштирокчилар.\nБугун, 15 сентябрь куни “Марказ-2019” ўқув машғулотининг тантанали очилиш маросими бўлиб ўтади. Унда иштирок этаётган ҳарбий контингентлар ҳамда ҳарбий техникалар марш билан ўтишади.\nЭслатиб ўтамиз, “Марказ-2019” ўқув машғулоти доирасида Россияда бўлиб ўтадиган амалий ҳаракатлар билан бир вақтда Наманган вилоятида жойлашган “Ғурумсарой” полигонида Ўзбекистон ва Тожикистон ҳарбий бўлинмалари томонидан шартли равишда жанубий сарҳадларга суқулиб кирган террорчи гуруҳларга қарши ҳамкорликдаги ўқув машғулоти ҳам ўтказилади.\nТошкентда бир йўла 47 бемор тузалди. Улардан 23 нафари эркак, 10 нафари аёл\nСамарқандда 5 ёшдан 72 ёшгача бўлган 7 нафар бемор соғайди


Осиёдаги АПЛ кубоги. “Ливерпуль” чемпион!\n22 июль, 2017, 22:29\nГонгконгда Осиёдаги Англия Премьер Лигаси кубоги доирасида икки ўйин бўлиб ўтди. 3-ўрин учун кечган баҳсда “Кристал Пэлас” жамоаси “Вест Бромвич”дан 2:0 ҳисобида устун келди.\nФинал баҳсида эса “Лестер” хамда “Ливерпуль” жамоалари рўбаро келишди. Ўйинда ҳисобни “тулкилар” очишган бўлсада, якунда ғалабани “қизиллар” қўлга киритишди.\nОсиёдаги АПЛ кубоги.


Балиқчилик ривожланмоқда / ADOLAT ижтимоий-сиесий газетаси\nСамарқанд вилоятида кўп тармоқли фермер хўжаликлари базасида қорамолчилик, паррандачилик, асаларичилик билан бир қаторда балиқчиликни ривожлантиришга ҳам алоҳида эътибор қаратилмоқда.\nШу мақсадда ташкил этилган “Вилоят балиқ саноат” уюшмаси фермерларга соҳанинг моддий-техник базасини мустаҳкамлашга, энг яхши тажрибаларни оммалаштирган ҳолда балиқ етиштиришнинг миқдор ва сифат кўрсаткичларини яхшилашга яқиндан кўмаклашмоқда.\nСамарқанд туманидаги “Оқ Амур балиқлари” фермер хўжалиги уюшма таркибида намунали фаолият юритаётган жамоалардан бири. Бу ерда вилоят фермерлари учун ҳар йили 1 миллион донадан ортиқ балиқ чавоқлари етказиб берилмоқда. Балиқнинг оқ амур, оқ дўнгпешона, зоғора балиқ сингари турлари сунъий ҳовузларда интенсив усулда етиштирилиб, талабгорларга арзон нархларда етказиб берилаётгани бозорларга чиқарилаётган маҳсулот таннархини арзонлаштириш имконини бермоқда.\nФақат шу йилнинг ўтган 9 ойи мобайнида вилоятдаги ўнлаб фермер хўжаликларига 50 тоннага яқин балиқ чавоқлари етказиб берилди. Шу билан бир қаторда ички бозорга 138 тонна парҳез маҳсулот сотувга чиқарилди. Йил якунига қадар бу кўрсаткични 400 тоннага етказиш мўлжалланган.\n— Барча турдаги балиқлардан етиштириш ҳисобига йил якунида 4 миллиард сўм даромад олишни режалаштирганмиз, — дейди жамоа раҳбари Илҳом Ҳалимов. — Муҳими, хўжалигимизда ҳар бир ишни аниқ ҳисоб-китоб, мутахассислар тавсиясига асосланиб олиб бораётганимиз, омухта ем ва бошқа зарурий хомашёни шу ернинг ўзида тайёрлаётганимиз, иш жараёнида вақт ва харажатларни қисқартиришга эришаётганимиз ўз ижобий самарасини бермоқда. Айни кунларда сунъий ҳовузларимизда тез вояга етадиган янги тур балиқларни урчитиш, кўпайтириш чораларини кўраяпмиз.\nТақдимнома киритилгач, кредит маблағи ажратилди...\nТермиз туман адлия бўлими томонидан Термиз туманида фаолият юритаётган “Шерали полвон Қобилжон ўғли” хусусий фирмаси бошлиғи Қ.Убаев АТ...\nЧиқиндидан... экспортгача янги корхона ташаббуси қ...\nТоза табиатни асраш, атроф-муҳитга эътиборли бўлиш, ободонлаштириш ишларини кенгайтириш, маиший чиқиндиларни қайта ишлаб, самарали фойдаланиш бугун...\nСамарқанд олмаси харидорларни ўзига чорламоқда...\nОҳалик тоғ ёнбағридаги маъмурчиликнинг тўкин дастурхонига айланган кўркам манзара экотуризм нуқтаси сифатида ҳам кўплаб хорижий сайёҳларни ўзига жа...\nИмконият ва салоҳият намойиш этилди...\nЖорий йилнинг 12-13 апрель кунлари “Ўзкўргазмасавдо” марказида банк технологиялари, асбоб-ускуналари ва хизматлари “BankEXPO &nda...


Ўзбекистоннинг 4 ҳудудида биттадан ўлим қайд этилди. Қурбонларнинг барчаси аёл, улардан бири ҳомиладор бўлган – O'zbekiston Milliy paralimpiya qo'mitasi\nСоғлиқни сақлаш вазирлиги 24 июль куни Ўзбекистонда коронавирусга чалиниш оқибатида рўй берган 4 ўлим ҳолати ҳақида хабар берди. Эндиликда Ўзбекистонда расмий статистикага кўра коронавирус қурбонлари сони 106тага етди.\nБугун Жиззах, Тошкент, Қашқадарё ва Наманганда биттадан ўлим қайд этилди.\nБиринчи ўлим. Жиззах вилояти юқумли касалликлар шифохонасига ётқизилган 57 ёшли аёл ўткир нафас ва юрак қон-томир етишмовчилигидан вафот этди.\nЖиззах шаҳрида яшаган 57 ёшли Т.А. (аёл)да Covid-19 тасдиқлангач, у вилоят юқумли касалликлар шифохонасига ётқизилган.\nУнга Covid-19 инфекциясининг ўта оғир кечиши, икки томонлама пневмония ташхиси қўйилган. Хасталик ўткир нафас ва юрак етишмовчилиги асоратлари билан кечган.\nШунингдек, бемор юрак ишемик касаллиги, зўриқиш стенокардияси ҳамда гипертония каби ҳамроҳ касалликлар билан ҳам оғриган.\nИккинчи ўлим. 9 июль куни Зангиота кўп тармоқли юқумли касалликлар шифохонасига ётқизилган 73 ёшли аёл ўткир нафас ва юрак қон-томир етишмовчилигидан вафот этди.\nТошкент шаҳри Сергели туманида яшаган 73 ёшли Г.Р. (аёл)да жорий йил 9 июль куни Covid-19 тасдиқланган ва Зангиота кўп тармоқли юқумли касалликлар шифохонасига ётқизилган.\nУчинчи ўлим. 14 июль куни Қарши шаҳар туғруқ комплексининг гинекология бўлимига ётқизилган 35 ёшли аёл ўткир нафас ва юрак қон-томир етишмовчилигидан вафот этган.\nҚашқадарё вилояти Қарши шаҳрида яшаган 35 ёшли У.Ю. (аёл)да 14 июль куни иситма, ҳансираш ва ҳаво етишмаслиги каби шикоятлари динамикада кучайганлиги сабабли Қарши шаҳар туғруқ комплексининг гинекология бўлимига оғир аҳволда олиб келинган. Бемор инфекционист кўригидан сўнг Covid-19’га шубҳа қилиниб, вилоят пульмонология ва фтизиатрия маркази реанимация бўлимига ётқизилган.\nУнга Covid-19 инфекциясининг ўта оғир кечиши, икки томонлама пневмония ташхиси қўйилган. Хасталик ўткир нафас етишмовчилиги асорати билан кечган.\nБеморга мутахассислар томонидан онлайн консультация ва консилиумлар ўтказилган, даволаш жараёни белгиланган стандартлар асосида олиб борилган. Аммо беморнинг аҳволи кескин ёмонлаша бошлаган ва интубация қилинган, ўпка-юрак реанимацияси ўтказилган.\nМутахассислар томонидан тўлиқ ҳажмда, стандарт асосида ўтказилган реанимацион муолажаларга қарамасдан бемор ўткир нафас ва юрак қон-томир етишмовчилигидан вафот этган.\nТўртинчи ўлим. Наманган вилоят юқумли касалликлари шифохонасига ётқизилган 62 ёшли аёл ўткир нафас ва юрак қон-томир етишмовчилигидан вафот этган.\nНаманган вилояти Наманган шаҳрида яшаган 62 ёшли Ж.Ш. (аёл)да Covid-19 тасдиқлангач, у вилоят юқумли касалликлари шифохонасига ётқизилган.\nШунингдек, бемор қандли диабет (II тип, инсулинга муҳтож шакли), бронхиал астма каби ҳамроҳ касалликлар билан ҳам оғриган.\n20 июль куни беморнинг аҳволи оғирлашиб, унга ўпка-юрак реанимацияси ўтказилган ҳамда сунъий нафас бериш аппаратига уланган.\nБироқ асосий касаллик асоратлари ҳисобига беморнинг аҳволи кескин оғирлашиб, мутахассислар томонидан тўлиқ ҳажмда, стандарт асосида ўтказилган реанимацион чоралар самара бермай, у ўткир нафас ва юрак қон-томир етишмовчилигидан вафот этган.\nЭндиликда Ўзбекистонда коронавирус қурбонлари сони расман 106тага етди. Шу вақтгача Тошкент шаҳрида 61, Тошкент вилоятида 10, Сурхондарё вилоятида 6, Наманган вилоятида 5, Бухоро, Жиззах ва Қашқадарёда 4, Навоий ва Самарқандда 3, Қорақалпоғистон Республикасида 2, Сирдарё, Фарғона, Хоразм ва Андижонда биттадан ўлим қайд этилди.\nЎзбекистон Суперлигаси қачондан давом эттирилиши аниқ бўлди. Энди у ўзгача кўринишда бўлади


АҚШда Мирзиёев Трамп ва Помпеога нима совға қилганлиги ҳақида айтиб берилди Ўзбекистон янгиликлари\nАҚШда Мирзиёев Трамп ва Помпеога нима совға қилганлиги ҳақида айтиб берилди\nЎзбекистон, Тошкент – Batafsil.uz ЯА. АҚШ Федерал реестри Дональд Трамп ва унинг рафиқаси Мелания, шунингдек Давлат котиби Майкл Помпео 2018 йилда бошқа давлатлар вакилларидан олган совғалар рўйхатини эълон қилди. Бу ҳақида The New York Times нашрига ҳавола қилиб, мухбиримиз хабар бермоқда.\nАҚШ амалдорлари томонидан 2018 йилда бошқа мамлакатлар вакилларидан олинган барча совғалар рўйхати 100 саҳифадан ошган.\nЎзбекистон Президенти Шавкат Мирзиёев Трампга 2950 долларга баҳоланган Регистон мажмуасининг кумуш нусхасини, Давлат котиби Майкл Помпеога эса 1580 долларга тенг ёғоч стол ва стуллар тўпламини тақдим этган. Мелания Трамп Ўзбекистон раҳбаридан 4200 долларлик чойшабни совға сифатида қабул қилган.\nРоссия Президенти Владимир Путин америкалик ҳамкасби Дональд Трампга 12та кумуш тангалар тўпламини совға қилган. Тўплам нархи 1,5 минг долларни ташкил қилади.\nПутиндан ташқари, бошқа давлат раҳбарлари ҳам Дональд Трампга совғалар беришган. Масалан, Франция президенти Эммануэль Макрон Америка президентига 8,2 минг долларлик Louis Vuitton гольф сумкасини ҳадя қилган. Канада бош вазири Жастин Трюдо 470 долларлик белуханинг оқ мармардан ясалган ҳайкалчасини совға қилган.\nАҚШнинг биринчи хоними Мелания Трампга ҳам кўплаб совғалар топширилган. У учун энг қиммат совға - бу Нимфенбург чинниси (Германия)дан ясалган 23,5 минг долларлик олтита ликопчадан иборат тўплам бўлиб, уни Қатар амири Тамим бин Ҳамад Али Таниу берган.\nФранциянинг биринчи хоними Бриджит Макрон Америка президентининг рафиқасига 850 долларлик Givenchy клатчини совға қилган. Миср Президенти Абдель Фаттоҳ ас-Сиси Shosha Kamal дизайн уйи томонидан тайёрланган 10 минг долларлик креслони, Ливаннинг АҚШдаги элчиси Габриель Исса эса 450 долларлик туникани совға сифатида берган.


Мессига 22 ойлик қамоқ жазоси таҳдид солмоқда » Скачать музыку бесплатно новинки музыки 2016-2017\nКомментариев: 0 Просмотров: 300 Дата: 21-01-2016, 08:56 Лионель Месси ва унинг отаси Хорхе Орасио Месси солиқ тўлашдан бўйин товлашга оид иш бўйича 31 май куни судда жавоб беради. Аргентиналик футболчи ва унинг отаси 4,1 миллион евро миқдоридаги солиқларни тўламаганликда айбланмоқда. Прокурорнинг маълумотларига кўра, ўйинчи 2007—2009 йилларда олинган даромаддан солиқ тўламаган. L'Equipe нашри хабарига кўра, даъвогар томон футболчи ва унинг отаси учун 22 ойлик қамоқ жазоси талаб қилган. Мессининг ўзи собиқ агенти хатога йўл қўйганини тан олган ҳамда Испания ғазнасига 10 млн евро тўлаб, унга нисбатан жиноий иш очилмаслиги учун яна 15 млн евро тўлашга тайёрлигини маълум қилганди. Бироқ маҳаллий ҳокимият бунга рад жавобини берганди.


OzodTarmoq рукнида берилаётган материалларда айни кунларда жамоатчилик орасида кенг муҳокамага сабаб бўлаëтган воқеа-ҳодисаларга берилаётган айрим мулоҳазалар эътиборингизга тақдим этилади. Воқеаларга берилаëтган баҳолар мутлақо муаллиф позициясидир. Муаллиф позицияси Озодлик позициясига мос келмаслиги мумкин.\nOzodTarmoqнинг бугунги сонида ўзбекистонлик таниқли блогер, ёзувчи Муаззам Иброҳимованинг Facebook саҳифасида эълон қилган постни эътиборингизга ҳавола қилаяпмиз. Матн таҳрирсиз берилмоқда.\nСтилистика ва имло муаллифники.\nСизга матн ёзиб берадиганларнинг фаросати борми?!\nЁки " қовуннинг энг каттасини Президентнинг ўзи тушира қолсин" деб мехрибончилик қилишяпими?\n"Уйда ётиш тизими" деган янги иборани қайси ошқовоқ ёзиб берган? Бу меҳнаткаш халқимиз учун хақорат эмасми?!\nСизни билмадиму, шахсан ўзим таниган, чумолидай тинмай мехнат қилса ҳам бири икки бўлмаётган жафокаш, жабрдийда Ватандошларим учун бу катта хақоратдир!\nШу тузумда. нафас олишга харакат қилаётган манглайи шўр борки, тайинли иш ўрни бўлмаса ҳам яшаш учун курашяпти. Ярим сотих ери бор ҳам нимадир экиб сотади. Ишлаб чиқаришга ихтисослашган корхонаси бўлмаса ҳам уйида бичиб-тикади, хунармандчилик қилади. Жуда бўлмаса бировларнинг қўлида хизматкорлик, мардикорчилик қилиб бола -чақа боқяпти.\nСизнинг оташин нутқингизда зикр этилган ётволиб ейдиганлар пастда эмас, тепада! Сизнинг атрофингиз, сизнинг даврангиз, сизнинг тишингиз ўтмаётган тизимда!\nЁтволиб еяётганлар маълум бир амалга қинғир йўллар билан эришганлар, шарти ҳам, парти ҳам, мияси хам кетиб, аммо люстрация қилинмаган собиқ коммунистлар ёхуд ўша амалдорларнинг соясида кайфини суриб юрган қариндош уруғию, сон -саноқсиз.таниш билишларидир!\nХалқнинг ҳаққини аллақачон чет эл банкларига ўтказиб, бола-чақа, невара-чеварасигача бахтли келажак қуриб қўйганлар ётса хам, турса ҳам мазза қилиб еяпти!\nАгар халқ ётволиб еганида мурғаккина болалари бедаво дардлардан азобланиб ўлиб кетавермасди. Саратон, қон касалликлари ва бошқа истаган шифохонанинг .болалар бўлимига қадам ранжида қилинг, қанча бойнинг боласини топасиз?! Қайси амалдорнинг боласи ноиложликдан шифтга тикиб, ўлимини кутиб ётади?\nЁтволиб еядиганлар донаси фалон пул турадиган дориларни хам бемалол сотволиб, бегуноҳ гўдакларини ажал комидан тортиб олишади...\nЭнг яхши нарсасини гўдагига илинадиган болажон халқимнинг болалари очлиги учун ҳам турли бедаво хасталиклар урчиб кетяпти. Унутманг, бўш қоп ҳеч қачон тик турмайди!\n"4-5 миллион камбағал бор" деган ибора ҳам ғирт ёлгон! 4-5 миллион камбағал эмас, "4-5 миллион қашшоқ бор!" деб ёзганларида тўғрироқ бўларди!\nҚолгани камбагал! Ҳа, ҳа, итдай ишлаб, куни ўтаётган, аммо ИНСОНДАЙ яшай олмаётган қатламни камбағал дейилади. Бундай юртдошларимиз эса 15% дан 2-3 баробар кўпроқдир!\nБир нарсага ҳеч ақлим етмайди. Нега сиз устозингиз қилган хатолардан хулоса чиқармаяпсиз?!\nКаримовнинг нутқлари ҳам ёлғон, риёга тўла эди. Шунақа суппер ёлғончи, мошенник ёзувчилар ёзишардики, хатто Президентнинг ўзи ҳам ҳайрон, қогозда ёзилган фактларга ишониб қоларди.\nСизнинг нутқларингиз эса Каримовникини токчага чиқариб қўйяпти! Наҳотки, реал ҳаётни кўриш, онгли фикрлаш учун қогоздаги сафсаталаргагина таянсангиз?!\nЖаноб Президент! Унутманг! Биринчи Президентни ҳам теварагингизга терилиб турган одамнусха шайтонлар, ёлгончи, фирибгар, нафсига қул каламушлар йўлдан уришган.\nУлар бор экан, сиз ҳеч қачон обрў топа олмайсиз!\nҚашшоқликни халққа имкон берсангиз ўзи тугатади. Аммо отнинг калласидек солиқлар, тутуриқсиз қарорлар, ишламаётган Қонунлар билан фақирликка бархам бериб бўладими?!\nҲатто қўшни Қозоғистон ҳам ишлайман деган одамга, кичик бизнесга катта имкониятлар, жудаям фоизи оз кредитлар беряпти. Ўзларини тиклаб олгунча солиқлардан озод этяпти!\nБиздачи?! Қаерга қарама юлғучлик, адолатсизлик, ноҳақлик!\nХалқни эшитишга вақти, хохиши йўқ амалдорлар билан халқнинг турмуш тарзини ўнглаб бўладими?!\nСизга биргина мисол келтираман.\nТуркияда минглаб ватандошларимиз мусофирчиликда юрибди. Уларнинг аксарияти 500$ ойлик учун оддий хизматкор. Бар, кафе, меҳмонхона, бозорларда ўзбекистонлик тўла. Хонадонларда хизматкорлик қилаётганлар, болалар, қарияларига қараётганлар ҳам ўзимизникилар. Энг ёмони депутат Ширин Унал каби тўнғиз ҳирс ҳайвонларнинг, зулмкор, зўравонларнинг қурбонига айланаётганлар болаларимиз хам ўзимизники!\nЎша ошхона, бар, меҳмонхона, хонадонларда хизматкорлик қилаётганларни ҳунарга ўргатиш, юртимизга фойда келтирадиган соҳаларга жалб қилиш мумкин дея, реал таклифлар билан бир неча амалдорларга шахсан ўзим мурожаат қилдим.\nЭнг ажабланарлиси, ниятимни англаган Турк амалдорлари қўлдан келганча ёрдам беришга, битта завод ёки корхонада имкон даражасида уста тайёрлаб беришга тайёр, фақат давлатлараро расмий шартнома бўлса!\nИшлаб чиқаришда илғор корхоналарнинг Туркияда минглаб эканини ҳисобга олсак, демак анча ёшларимиз ҳунарли бўлиб қолишарди. Турк ишбилармонлари, амалдорлари, журналистлари қўллаб-қувватлашга тайёр ғояга ўзимизникилар миқ этмади!\nНима, бизникилар ақллироқми? Балки бундан ҳам зўр лойиҳалари бордир? Агар шундай бўлса нега жим туришибди? Нега амалий ишларга тезроқ ўтишмаяпти?\nБир мансабдор мени очиқ истеҳзо билан, сансираб, "ана, керакли кадрларга тил ўргатиб, кейин ўқитиб, ўргатиб келяпмиз. Сен ақлинг етмаган соҳага аралашмай қўяқол" деди.\nЭй ошқовоқ! Мен ҳам сени ҳеч бўлмаса шу ерда мазза қилиб сансираб, юрагимдагиларни айтай.\nМен сенга малака оширишга муҳтож олий маълумотли кадрлар ҳақида эмас, умуман ҳунари йўқ, мусофирларимиз хақида гапирдимку! Наҳотки шуни англаш бу қадар қийин бўлса?! Энагўлда ясалган энг арзон 800-1500$ долларлик ётоқхона мебеллар тўплами Тошкентда 2500-4000$ дан сотиляпти. Агар элликта болани Энагўлдаги элликта мебель цехига шогирдликка жойлаштирсак, эртага ўша йигитлар ҳам мардикор бўлиб эмас, рақобатбардош мебеллар устаси бўлиб пул топарди! Нафақат мебель, мевани, сутни қайта ишлаш, кимё, текстиль саноати, аграр соҳа...\nХуллас хаммасидан йигирма, ўттиз йил орқадамизку. Туркияда мана-ман деган ишбилармон, бой инсон билан суҳбатлашиб қолсангиз уни бой қилган соҳа сирларини Оврўпа ёки Америкада ўрганиб келганини айтади. Ривожланган мамлакатларда ўрганган ҳунари, олган билими билангина кучли рақобатчиларга бас келаётганини таъкидлайди. Йигирма, ўттиз йил олдинга ўтиб кетган давлатларга ҳавас қилиб , мунтазам тажриба алмашиб туришади.\nОврўпаку бизнинг фуқароларимизга ҳунар ўргатиб қўймас. Аммо тили, дили яқин қардошларимиз "ҳар қандай амалий ёрдамга тайёрмиз" деб турганида бизникилардан сас-садо чиқмаса қачон одамдай яшаймиз?!\nШахсан ўзим, туркчада бинойидек гаплашаётган ватандошларимиз билан суҳбатлашганимда ҳунар ўрганиш истаги борлиги, фақат корхоналар ишга қабул қилиб усталарга шогирд бўлиши учун баъзи ҳужжатлар, шу жумладан Соғлиқ суғуртасини талаб қилишини баён этишади.\nАгар икки давлат ўртасида маълум келишувлар асосида шартнома тузиб, энг зўр соҳаларига меҳнатга чанқоқ, ишдан қочмайдиган мусофир ёшларимизни жалб қилсак, маълум муддатдан сўнг улар Ватанга қайтиб, қолоқ соҳаларнинг қулоғидан тортиб турғизади ва ўзимизнинг усталар ўзимизда яна минглаб шогирдлар тайёрлашардику!\nҚаранг, бир йилда четдан қанча мусофир мардикорнинг тобути қайтяпти? Улар сизга , халқимизга, Ватанимизга керак эмасмиди?\nБировларнинг қўлида эзилаётган, қулдай сотилаётган, алданиб қолаётган, ёхуд қайсидир баднафсларнинг қучоғида хорланаётган ожиза мардикорларимизнинг ҳоли эса тобутдагилардан оғирроқ!\nМен ақлим, имконим етганча ўша жабрдийдаларга ёрдам бермоқчи эдим. Афсус..\nИшонсангиз кунда ўн бора телефонимга қараб, хабар кутдим. Ахийри энг ишонган ва хурмат қиладиган амалдорларга ҳам ишонмай қўйдим.\nСиз юқори мансабларга муносиб кўраётган, рокировка қилиб чарчамайдиган амалдорларнинг аксарияти ёнингизда "Хўжам кўрсин" га блокнотга ёзишгагина ярайдиган сўтаклар эканини халқ кўриб турибди.\nСиз амалда ўтириб ейиш тизимига бархам беринг, етади!\nХалқнинг хаққидан оила, бола-чақа боқиб, яна ўша халқнинг ўзини айбдор кўрсатганларни эса илоҳим халқнинг уволи тутсин!


Ҳокимнинг матбуот хизматидан дод дейинму, вой дейинму\n02 июл 2022, Тошкент вақти: 00:26\nЎзбекистондаги айрим идора ва ташкилотлар матбуот хизматларининг ишлари кўнгилдагидек эмаслиги уларга мурожаат этиб турадиган журналистларга жуда яхши билади. Аслида вазифаси мурожаат этган шахсга ахборот бериш бўлган бу хизматлар вакиллари баъзида қўпол муомаласи билан қорни катта амалдорларни ҳам бир чўқишда қочиради.\nЯқинда маълумот сўраб Тошкент шаҳри ҳокимлиги матбуот хизматига мурожаат қилган “Озодлик” мухбири шундай ҳолатга дуч келди. Телефон гўшагини кўтарган ҳокимлик матбуот хизмати ходими: “Хўш, нима қилиб беришим керак? Ўзингиз телефон қилиб, гаплашиб олаверинг (ўша муаммо мавжуд муассаса билан демоқчи)”, деди ижирғангансимон оҳангда матбуот хизматининг ходими овозидан эшак ҳам чўчийдиган қилиб.\nАлбатта, бу ягона шундай ҳолат эмас. Айни оҳангдаги жавоб “Фидокорлар” партия матбуот хизмати вакилига мурожаат вақтида ҳам учради.\nСўз эркинлигини қўллаб-қувватлаш қўмитаси раисаси Инера Сафаргалиеванинг фикрича, юқорида тилга олинган каби муомала матбуот хизматларининг нуфузини тушуриб юборади. Аслида мазкур хизматлар вакиллари мурожаат қилувчига нисбатан хушмуомала ва оғир-босиқ муносабатда бўлиши лозим. Қолаверса, матбуот хизматлари маълумотларни журналистга, кенг жамоатчиликка етказиш учун ташкил этилганини унинг ходимлари эсдан чиқармаслиги керак.\nМустақил кузатувчи Алимардон Аннаев И.Сафаргалиеванинг фикрини қўллади. Унинг айтишича, матбуот хизматида ишлайдиган шахс қандайдир амалдор эмас, балки мурожаат этган кишига керакли маълумотни етказиб берувчи воситачи эканини ёдда тутиши керак.\nЎзбекистон Ташқи ишлар вазирлиги матбуот хизмати раҳбари Илҳом Зокировнинг сўзларига қараганда, қилинган мурожаатларни эътиборсиз қолдириш ёки унга жавоб бермаслик матбуот хизмати ўз вазифасини тўлиқ адо этмаётгани белгисидир. Албатта, матбуот хизмати ходими ваколатидан ташқари бўлган ҳолатлар бундан мустасно.\nХўш, Тошкент шаҳри ҳокимлиги матбуот хизматининг қўпол ҳодими ҳам юқорида бундай хизматлар зиммасидаги вазифалар тўғрисида тушунчага эгамикан?\nҲокимлик матбуот хизмати раҳбари Хуршид Муҳаммедовнинг таъкидлашича, ҳокимлик матбуот хизмати пойтахт ҳаётига боғлиқ воқеалар, тадбирлар ҳақида, жумладан, хорижий журналистларга ҳам маълумотлар етказиб беради.\nХ.Муҳаммедов ҳокимлик матбуот хизматида қўпол муомала қилишга ўрганган ходим борлигини тан олди.


Президент Шавкат Мирзиёев Самарқанд вилоятига ташрифи чоғида дастлаб Имом Бухорий мақбарасини зиёрат қилди. Қуръон тиловат қилинди. Бу ҳақда Президент Матбуот хизмати хабар берди.\n- Дунё харитасида яна бир илмий марказ пайдо бўлди. Бу марказ мамлакатимизга илм, барака олиб келади. Ёшларимизга билим, куч беради. Бу ерда ўқиганлар, зиёратга келганлар катта маънавият, маърифат олади, - деди Шавкат Мирзиёев.\n793 марта ўқилди\nДругие материалы в этой категории: « МИСР – ЎЗБЕКИСТОН: Таълим борасидаги ҳамкорлик замон талаби\tСурхондарёдаги “Шоҳ Машраб” марказий масжиди қайта қуриб битказилди »


Метеор ёмғири Россияда юзлаб одамларни жароҳатлади - BBC Uzbek - Dunyo\nМетеор ёмғири Россияда юзлаб одамларни жароҳатлади\nСўнгги янгиланиш 15 феврал 2013 - 09:25 GMT\nРоссиянинг бир қанча шаҳарлари осмонида метеорит портлаши кўринган.\nКосмик қолдиқнинг тушиши ҳавода бир неча портлашлар билан давом этгани боис минглаб биноларнинг ойналари синиб кетган.\nРоссия Фавқулодда вазиятлар вазирлигининг маълумотларига кўра, бу ҳодиса кузатилган Челябинск вилоятида 1000 дан ортиқ киши медицина ёрдами сўраб мурожаат қилган.\nЯраланганларнинг аксарияти ойна синиқларидан жароҳат олишган. 112 киши шифохонага ётқизилган. Яраланганлар орасида 100 дан ошиқ болалар борлиги айтилмоқда.\nФазовий қолдиқлардан бири Свердловск, Тюмен, Курган ва Қозоғистон чегарасига яқин Чабаркул кўлига қулаб тушган.\n"Оловли шар" Россиянинг Урал ва Ғарбий Сибир ҳудудидаги қатор шаҳарларда кузатилган. Россия Фавқулодда вазиятлар вазирлиги бу метеоритнинг йирик бўлаги эканини маълум қилган.\nҚозоғистоннинг Кустанай вилоят аҳолиси ҳам эрталабки 9 да оловли шарни кўришган.\nЧелябинскликлар метеоритнинг портлаши натижасида ернинг силкингани ва автомашиналар сигналлари ишлаб кетгани ҳақида гувоҳлик беришган. Дастлаб одамлар портлаш овозидан қандайдир ўқув машқлари бўляпти деб ўйлашган.\n"Биз ташқарида кучли шуълани сезиб кўчага чиқдик ва кучли портлаш овозини эшитдик", деб айтган челябинсклик киши Асошиэйтед Пресс агентлигига.\nГувоҳлар метеорит Челябинскдан 200 км масофа узоқликдаги Екатеринбургда ҳам кўринганини айтишган.\nМутахассисларга кўра, Урал ҳудуди устида метеоритнинг парчаланиши билан атмосферанинг қуйи қатламларида портлаш юз берганини одамлар гувоҳи бўлишган.\nОлдинроқ тарқалган Челябинск марказидан 80 км узоқликдаги ерга метеорит бўлаги қулаб тушгани ҳақидаги хабарлар тасдиқланмаган.\nМетеорит ҳодисаси россияликларнинг қизғин баҳсларига сабаб бўлган. Мутахассисларнинг таъкидлашича, метеоритнинг тушиши Россиянинг бу каби ҳодисалардан умуман ҳимояланмаганини кўрсатади.\nҲарбийлар ҳодисадан сўнг "улар астероидни кузатишгани, фақат ҳавода ёниб кетади" деб ҳисоблашганини билдиришган.\nОлимларга кўра, бу мумкин эмас. Бу каби астероидларни Россия кузатишга ҳам, огоҳлантиришга ҳам қодир эмас. Буни кузатадиган асбоблар фақат АҚШ ва Австралияда борлиги, СССР тарқагач кучли телескоплар , Ўзбекистондаги обсерваторияда қолиб кетганини айтишган.\nАстрономия институти ходими Лидия Рихловага кўра, астереоидларни кузатиш жуда қийин. Биринчидан улар фақат Қуёш ёритганда кўринади. Бошқа томондан жуда кичкина ҳажмдаги жисмларни Россия шароитида кўришнинг имкони йўқ.\nРоссия Фанлар Академияси ҳукумат ва Роскосмосга астероидлар ва космик қолдиқларнинг тушишига қарши, уни олдини олишга қаратилган лойиҳани тақдим этишган. Бироқ лойиҳанинг баҳоси жуда катта бўлиб, уни амалга ошириш учун 10 йилда 58 миллиард рубл керак бўлади.\nШимолий яримшарда "юлдузлар ёмғири" кузатилади


«Grand Pharm Trade»: ҳар бир мижозимиз хайрли ижтимоий лойиҳа иштирокчиси\nЖамият 09:00 / 19.04.2019 5136\nҲозирда жамиятимизнинг ҳар бир соҳасида аҳоли турмуш тарзини яхшилашга йўналтирилган глобал янгиланишлар содир бўлмоқда.\nРеспублика раҳбарияти томонидан хусусий тадбиркорлик вакилларини қўллаб-қувватлаш учун алоҳида эътибор қаратилмоқда, бизнес ва унинг ривожи учун қулай шарт-шароитлар яратилмоқда.\nЯратилган имкониятларга мувофиқ, «Grand Pharm Trade» компанияси Мактабгача таълим вазирлиги кўмаги остида юртимиздаги ақлий ривожланишида камчилиги бўлган болалар боғчасидан бирининг шароитларини яхшилашда ўз ҳиссасини қўшишга қарор қилди.\nТошкент шаҳри Яккасарой туманида жойлашган №369 сонли ихтисослашган «Nurli Kelajak» мактабгача таълим муассасасининг қайта таъмирлаш ишлари 2018 йил сентябрь ойида бошланиб, жорий йилнинг апрелида ўз ниҳоясига етди. 15 апрель куни эса махсус эътиборга муҳтож болалар учун боғчанинг очилиш маросими бўлиб ўтди.\nКапитал таъмирлаш ишларидан сўнг белгиланган объект ҳудуди бутунлай ўзгарди ва янги қиёфага эга бўлди (ФОТО)\nМуассаса ҳудуди кўкаламзорлаштирилди, ёндош ва ички ҳудудга асфальт ётқизилди. Бино эса тўлиқ таъмирланди ва болалар майдончалари ҳамда ўриндиқлар ўрнатилди. Барча иситиш тизимлари янгиланди ва Европанинг энг замонавий энергия тежовчи қурилмаси ўрнатилган автоном қозонхона ишга туширилди.\nШунингдек, барча мебеллар, ётоқхона жиҳозлари ва ошхона буюмлари янгиланди. Бинонинг биринчи қаватидаги барча хоналар руҳий ривожланиши кечиккан болалар учун мўлжалланган бўлиб, бу ерда ақлни чархлайдиган замонавий ўйинчоқлар жойлаштирилди. Улар болаларнинг ривожланишидаги қийинчиликларни енгишга ёрдам беради.\nҚурилишда болалар учун хавфсиз бўлган экологик тоза материаллардан фойдаланилди. Мактабгача таълим муассасаси 280тагача болаларни қабул қилиши мумкин. Мазкур боғчада педагог руҳшунос, даволаш жараёнлари бўйича махсус тарбиячилардан тортиб тиббиёт ходимлари учун барча зарур шарт-шароитлар яратилган.\nБолаларнинг хавфсизлигини таъминлаш мақсадида барча ҳудудда ва ҳар бир хона ичида замонавий кузатув камералари ўрнатилган.\nШуни қайд этиш лозимки, «Grand Pharm Trade» компаниясининг «Grand Pharm» ва «Best Pharm» дорихона тармоқларидан бир бора бўлса ҳам дори воситаларини харид қилган ҳар бир мижоз ўзини мазкур ижтимоий лойиҳанинг тўлақонли иштирокчиси деб ҳисоблаши мумкин.\nАгарда кимдир ижтимоий лойиҳаларимизнинг қатнашчисига айланишни истаса, бизнинг дорихона тармоқларимизни танлаши, шу билан бирга энг яхши ва ҳамёнбоп дори воситаларини сотиб олиши мумкин.


Японияда Путин сурати акс этган календарлар оммавийлашмоқда - видео - 22.11.2020, Sputnik Ўзбекистон\nПутиннинг расмий ва норасмий образлари акс этган фотосуратли календарлар япон ёшлари орасида оммавийлашмоқда. 22.11.2020, Sputnik Ўзбекистон\nЯнги йил арафасида Япония савдо расталарида Путин сурати чоп этилган каленларлар яна пайдо бўлди. мана 5 йилдирки улар Путин сурати чоп этилган каленларлар бўйича рекорд даражада сотилмоқда.\nКалендар саҳифаларида Путин гоҳ расмий, гоҳ норасмий образларда акс этган. Хабарда айтилишига кўра, ушбу календарлар япон ёшлари орасида алоҳида айниқса оммавий.\nУшбу календарларда Россия президентнинг қайси суратлари чоп этилганини видеолавҳамизда батафсил томоша қилинг.


Депутат Тахиатош тумани кўп тармоқли поликлиникасига 2 дона пульсоксометр ускунасини олиб берди  » Orol24.Uz Yosh jurnalistlarni tayyorlash klubi veb sayti\nOrol24.Uz Yosh jurnalistlarni tayyorlash klubi veb sayti » Yangiliklar » Депутат Тахиатош тумани кўп тармоқли поликлиникасига 2 дона пульсоксометр ускунасини олиб берди \nДепутат Тахиатош тумани кўп тармоқли поликлиникасига 2 дона пульсоксометр ускунасини олиб берди \n18-авг, 2020, 13:30\nСаломатлик бўлмаса, ҳеч нарса татимайди. Ҳақиқатдан ҳам агар инсон касал бўлиб қолса, дарҳол шифокорга юзланади. Бу табийи ҳол. Чунки шифокорлар инсон руҳи ва жисми саломатлиги учун нима муҳимлиги, нималар саломатликка путур етказиши-ю, соғлом ҳаёт кечириш қандай омилларга боғлиқлигини яхши билади.\nБугунгидек мураккаб вазиятда ҳам коронавирусга чалинган кишиларни даволашда шифокорларнинг меҳнати алоҳида. Қорақалпоғистон РеспубликасиТахиатош тумани кўп тармоқли поликлиникасидабугунги кунда аҳолига куни-тун узлуксиз 24 соат давомида фаолият юритадиган махсус поликлиникаси фаолият юритмоқда. Унда20 нафар тиббиёт ходимлари иш олиб бормақда.\nХалқ депутатлари Тахиатош туман Кенгашидаги O'zLiDePдепутатлик гуруҳи аъзоси Азат Матмуратов ҳам ушбу поликлиникага ўз ҳисобидан2 дона Пульсоксометр ускунасини олиб берди.\nCOVID - 19 билан оғриган беморларнинг аҳволи сатурация кўрсаткичи яъни енгил, ўрташа ва оғир қай даражада эканлигини аниқлашда ушбу тиббиёт ускунасининг ўрни катта деди - ушбу поликлиника мудири Роза Абдуллаева. Кўрсатилаётган эътибор учун депутатга ўз миннатдорчилигини билдирди.\nҲозирги кунда мамлакатимизда карантин қоидалари босқичма-босқич юмшатилмоқда. Аммо бу касалликдан фориғ бўлди дегани эмас. Коронавирусни енгиш, пандемиядан камроқ талофат билан чиқиш мумкин ва бу ҳар кимнинг ўзига боғлиқ.\nБарчамиз белгиланган санитария-гигиена қоидаларига амал қилсак, айтилаётган тавсияларни бажарсак, хавфдан ҳоли бўламиз. Айниқса ёши улуғ кишилар, бошқа хасталиклар билан оғриган беморларни асрашимиз, уларнинг саломатлигига ҳар қачонгидан ҳам эътиборли бўлишимиз лозим.\nБиз депутатлар бир тону бир жон бўлиб халқимиз ичида юриб, тарғибот қилиб ҳам ўзимизнинг ҳаётимизни ва бизга ишониб овоз берган сайловчиларнинг,инсонларнинг ҳаётини асрашда шифокорларга камарбаста бўлишимиз керак деди - Азат Матмуратов.


Касб танлаш ҳам маҳорат | Ўзбекистон "Адолат" социал-демократик партияси\n31 Май, 10:32 • Бухоро вилояти, Янгиликлар • 532 марта кўрилди • Комментариев к записи Касб танлаш ҳам маҳорат нет\nФарзандларимиз биздан кўра кучли, билимли,\nдоно ва албатта, бахтли бўлишлари шарт!\nДарҳақиқат, фарзандларимиз бизнинг келажагимиз экан, уларнинг соғлом ва баркамол авлод, шунингдек, биздан-да кучли, билимли, доно бўлиб улғайишларида барчамиз бирдек масъулият билан ёндашмоғимиз лозим. Айниқса, касб-ҳунар сирларини ўргатишда уларнинг қизиқишини инобатга олиб, маълум соҳа ва мутахассисликка йўналтиришимиз зарур.\nТаъкидлаб ўтиш ўринлики, партиянинг Сайловолди дастурида партия барчанинг сифатли таълим олишида тенг имконятлар яратиб берадиган қатор йўналишларда қўшимча меъёрий-ҳуқуқий ҳужжатлар ва мақсадли дастурлар ишлаб чиқиш ҳамда қабул қилишни таклиф этган. Жумладан, кадрларга бўлган бугунги ва истиқболдаги заруратни ҳисобга олган ҳолда, ўрта махсус касб-ҳунар мутахассислик йўналишларини босқичма-босқич қайта кўриб чиқиш, мутахассислар эҳтиёжга нисбатан кўпроқ тайёрланаётган гуманитар таълим йўналишларини қисқартириб бориш ва шундан келиб чиққан ҳолда — хизмат кўрсатиш соҳаси, аграр сектор, ишлаб чиқариш соҳаси, уй-жой-коммунал хўжалиги учун мутахассислар тайёрлашни кенгайтириш, таълим соҳасида дастурий маҳсулотларнинг миллий стандартларини ишлаб чиқиш, электрон ўқув-таълим дастурлари ва мультимедиа маҳсулотлари миқдори ва сифатини ошириш кабиларни айтиб ўтишимиз мумкин.\nЁшлар ҳар бир касбнинг етук мутахассиси бўлишлари мақсадида доим интилишлари лозим. Шунингдек, таълим сабоқларининг ҳам назарий, ҳам амалий қирраларини ўзлаштириши даркор.\nДилфуза Мирова — “Кенг ассортиментдаги кийимлар модельер дизайнери” кафедраси ўқитувчиси, “Шуҳрат” медали соҳибаси:\nЎқитувчи билим беришда албатта, ҳар томонлама ёндашиши талаб этилади. Хусусан, назарий билим бериш билан эмас, балки амалий жиҳатдан ҳам кўмакдош бўлмоғи лозим. Бу борада бизнинг Бухоро туризм коллежимизда ҳам жуда катта эътибор қаратиб келинмоқда. Ҳар бир ўқитувчи ўқувчиларга назарий билим моҳиятини амалий кўникмалар орқали кўрсатиб беришга ҳаракат қилиб, дарс жараёнларида замонавий таълим методларидан ҳам фойдаланилмоқда.\nУшбу коллеж педагоглари ўз фанини ёш ўқувчи-қизларга мавзуни ўтиш жараёнида замонавий таълим методларидан – “ақлий ҳужум”, “кичик гуруҳда ишлаш”, “Венн диаграммаси” кабилардан фойдаланиши уни тез, осон ўзлаштириб олиши учун асос бўлади, албатта. Бу эса шубҳасиз, фан моҳиятининг ўқувчига янада тушунарли бўлишини таъминлайди.\nНазарий билимлар эса мутахассислигидан келиб чиққан ҳолда амалиётда тадбиқ этилади.\nҲар бир ўтилган дарс ўқувчининг шунчаки таълим олиши учун эмас, балки ўз касбининг етук мутахассиси бўлиб шаклланишида ҳам асос бўлмоғи лозим.\nФаол аъзо сифатида айта олишим мумкинки, партиянинг “Яхши касб – етук мутахассис – муносиб иш ҳақи” лойиҳаси доирасида ҳам қатор тадбирлар, учрашувлар ташкил этиб келяпмиз. Бундан асосий мақсадимиз – ёшларнинг яхши касб эгаси ва етук мутахассис бўлиб шаклланишидир. Касб танлаш маҳорат сифатида эътироф этилар экан, ҳар бир инсон бунга ижобий ҳамда масъулият билан ёндашмоғи талаб этилади. Зеро, юртимиз равнақи ва тараққиёти ёшларимизнинг қўлидадир.\nЎзбекистон «Адолат» СДП фаол аъзоси,\nБухоро туризм коллежи ўқитувчиси.\nКасб танлаш ҳам маҳорат was last modified: Май 31st, 2017 by matbuot\n« Мулоқотларда муаммолар ечимини топмоқда “Баркамол авлод-2017”: тинчлик, дўстлик ва ёруғ келажак тантанаси »